Tiener dood gevind: ‘Ek het gedink sy sou terugkom’Ané Jacobs. Foto: Facebook “Ek het nie gedink dat dit só sou eindig nie. Diep in my hart ek het heeltyd gedink sy sal terugkom. Maar toe die polisie my bel en sê hulle het ŉ lyk gekry, toe weet ek dit is Ané.” Só het Anthea Jacobs vertel van die skok-oomblik toe sy uitgevind het haar 16-jarige dogter, Ané, is vermoor. Maroela Media het vroeër berig Ané se halfnaakte liggaam is Dinsdag in ŉ veld naby die sokkerklub in Alberton gevind, nadat sy Saterdagaand vermis geraak het. Kapt. Mavela Masondo, woordvoerder van die polisie, het gesê Ané het kneuswonde aan haar gesig gehad en ŉ sakkie met haar kosmetiese produkte is ŉ paar meter weg van haar liggaam gevind. Haar liggaam is vermoedelik gesleep tot daar waar dit gevind is. Anthea was Woensdag nog heeltemal verslae, net meer as 24 uur nadat sy van haar dogter se dood uitgevind het. “Ek dink nie die werklikheid het al heeltemal ingesink nie. Ek is heeltemal te kalm vir ŉ ouer met wie so iets gebeur,” het sy gesê. “As ek die boodskappe op Facebook lees en die mooi goed wat almal oor Ané sê, begin ek huil, maar dit is asof ek nog nie werklik glo dat dit gebeur het nie.” Sy vertel Ané is Saterdag saam met haar 19-jarige broer by die huis weg om toiletware te gaan koop. Daarna het sy hom gevra om haar by ŉ vriendin af te laai, by wie sy wou gaan kuier. “Sy het Saterdagaand vir my ŉ teksboodskap gestuur, maar teen die tyd wat ek gaan slaap het, was sy nog nie by die huis nie. Ek het aanvaar dat sy by [haar vriendin] oorslaap, omdat sy dit gereeld gedoen het,” het Anthea gesê. “Toe ek Sondagoggend wakker word, het ek gesien iemand het in die badkamer gestort. Ek het vir Ané ŉ Whatsapp-boodskap gestuur om te vra of dit sy was, maar die boodskap het nie deurgegaan nie. Ek het gedink haar foon se battery is dalk pap en sy sal seker later antwoord. Later het ek haar weer probeer bel, maar haar foon was steeds af. Toe het ek begin bekommerd raak.” Anthea sê sy het al Ané se vriendinne en ander mense by wie sy moontlik kon wees gebel, maar dit was tevergeefs. ŉ Vriendin het wel gesê sy was die Saterdagaand saam met Ané en ŉ klomp ander vriende by verskillende kuierplekke in Alberton en beeldmateriaal by een van hierdie plekke het dit later bevestig. Iemand wat Ané sou huis toe neem, het vertel sy het gevra om by ŉ kuierplek naby die huis afgelaai te word, omdat sy glo vriende daar sou ontmoet. Ané Jacobs. Foto: Facebook “Ek het so gehoop dit is net tienerstreke; dat sy dalk net weggeloop het. Sy het niks van skoolgaan gehou nie en ek het gehoop dit is dalk die rede hoekom sy die pad gevat het en dat sy sou terugkom,” het Anthea gesê. Dinsdag omstreeks 14:00 het sy die oproep van die polisie gekry dat ŉ meisie se lyk gevind is en ŉ kollega van Anthea het die liggaam gaan uitken. Anthea het gesê die manier waarop die Alberton-gemeenskap, familie en vriende gehelp het om na Ané te soek, is sprekend van die gewilde en ekstroverte mens wat Ané was. “Ek dink nie daar is ŉ mens in Alberton wat haar nie geken het nie. Sy was so liefdevolle mens wat net altyd daar was vir ander mense. Sy was soos een van daardie meisies in die flieks wat net so pragtig en gewild en gelukkig was,” het Anthea gesê. “Haar hare en oë was haar trots. Sy het altyd perfek gelyk en was baie netjies op haarself en haar omgewing. Natuurlik het sy ook maar haar streke gehad en sy sou nooit enige moeilikheid van iemand af duld nie. Sy kon ook nooit stilsit nie. Dit is baie min wat sy voor die televisie sou sit, want sy wou eerder net by mense wees of besig wees met iets.” Anthea het gesê die familie wag nog vir die uitslae van die nadoodse ondersoek, wat sal bepaal wat die oorsaak van Ané se dood was. “Ek wil net hê die polisie moet die een vang wat dit gedoen het. Ek wil hom in sy oë kyk en hom vra, hoekom? Hoe kon jy iemand se toekoms net so wegvat? Hoe kon jy ouers se kind net wegvat?” Die finale begrafnisreëlings is nog nie bekend nie. Ané word oorleef deur haar ouers, broer en stiefsussie.